Document ID: 32015D0259

NÕUKOGU OTSUS (ÜVJP) 2015/259,
17. veebruar 2015,
Keemiarelvade Keelustamise Organisatsiooni (OPCW) tegevuse toetamise kohta massihävitusrelvade leviku vastase ELi strateegia rakendamise raames
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 28,
ning arvestades järgmist:
(1)
Euroopa Ülemkogu võttis 12. detsembril 2003 vastu massihävitusrelvade leviku vastase ELi strateegia (edaspidi „ELi strateegia”), mille III peatükis on esitatud loetelu meetmetest massihävitusrelvade leviku vastu võitlemiseks.
(2)
ELi strateegia toonitab keemiarelvade väljatöötamise, tootmise, varumise ja kasutamise keelustamise ning nende hävitamise konventsiooni („CWC”) ja OPCW olulist rolli keemiarelvavaba maailma loomisel. Liit on ELi strateegia raames pühendunud tööle, mille eesmärgiks on ülemaailmne kinnipidamine desarmeerimise ja massihävitusrelvade leviku tõkestamise keskse tähtsusega lepingutest ja kokkulepetest, sealhulgas CWCst. ELi strateegia eesmärgid täiendavad OPCW seatud eesmärke seoses sellega, et viimane vastutab CWC rakendamise eest.
(3)
Nõukogu võttis 22. novembril 2004 vastu ühismeetme 2004/797/ÜVJP (1) OPCW tegevuse toetamise kohta ning pärast selle kehtivuse kaotamist võeti vastu ühismeede 2005/913/ÜVJP, (2) millele järgnes ühismeede 2007/185/ÜVJP (3). Ühismeetmele 2007/185/ÜVJP järgnes otsus 2009/569/ÜVJP (4) ja otsus 2012/166/ÜVJP, (5) mis kaotab kehtivuse 31. jaanuaril 2015.
(4)
Sellise intensiivse ja sihipärase liidu abi jätkumine OPCW-le on vajalik seoses ELi strateegia III peatüki aktiivse rakendamisega. On vaja võtta täiendavaid meetmeid CWC täieliku rakendamise edendamiseks ning samuti meetmeid, millega suurendatakse CWC osalisriikide („osalisriigid”) valmisolekut mürkkemikaale hõlmavate rünnakute ärahoidmiseks ja neile reageerimiseks, intensiivistatakse koostööd keemiaalase tegevuse valdkonnas ning suurendatakse OPCW võimet kohaneda arenguga teaduse ja tehnoloogia vallas. CWC ülemaailmse rakendamisega seotud meetmed peaksid jätkuma ning neid tuleks kohandada ja suunata CWCga mitte ühinenud riikidele, kelle arv väheneb.
(5)
8.-19. aprillil 2013 toimus Madalmaades Haagis CWC toimimise läbivaatamise osalisriikide konverentsi kolmas eriistung. Liit toetas konverentsi lõpparuannet, milles käsitleti CWC kõiki aspekte ning tehti olulisi soovitusi selle rakendamiseks. Nimetatud soovitused hõlmavad ka liidu prioriteetseid eesmärke, millele on osutatud põhjenduses 4 ja ELi strateegias. Toetus nende soovituste rakendamisele on otsustava tähtsusega, et tagada CWC jätkuv asjakohasus ja tõkestada keemiarelvade uuesti kasutusele võtmist.
(6)
Liit on andnud poliitilist, rahalist ja muud liiki toetust ÜRO ja OPCW ühisoperatsioonidele Süürias, mille eesmärk on hävitada täielikult Süüria keemiarelvad ja keemilised toimeained. Liit on kindlalt otsustanud võtta arvesse Süürias saadud kogemusi,
ON VASTU VÕTNUD JÄRGMISE OTSUSE:
Artikkel 1
1. ELi strateegia mõningate elementide viivitamatu ja praktilise kohaldamise eesmärgil toetab liit OPCW tegevust järgmistel eesmärkidel:
-
parandada osalisriikide suutlikkust CWCst tulenevate kohustuste täitmisel,
-
tõhustada osalisriikide valmisolekut mürkkemikaale hõlmavate rünnakute ärahoidmiseks ja neile reageerimiseks,
-
intensiivistada rahvusvahelist koostööd keemiaalase tegevuse valdkonnas,
-
toetada OPCW võimet kohaneda arenguga teaduse ja tehnoloogia vallas,
-
edendada konventsiooni ülemaailmset kohaldamist, julgustades CWCga mitte ühinenud riike sellega ühinema.
2. Selles kontekstis on ELi strateegia meetmetega kooskõlas olevad liidu toetusega OPCW projektid järgmised.
I projekt. Riigisisene rakendamine, kontrollimine ja ülemaailmne kohaldamine
Tegevused:
-
piirkondlik koolituskursus osalisriikide tolliasutustele CWC ülevõtmise korra tehniliste aspektide kohta;
-
riiklikele asutustele/kaasatud sidusrühmadele ettenähtud e-õppe vahendite ajakohastamine;
-
CWC riigisisese rakendamise suhtes teadlikkuse parandamiseks kavandatud selgituskavade väljatöötamise toetamine;
-
riigisisese rakendamise võimekuse hindamine riiklikele asutustele;
-
mentorlusprogramm;
-
õigusalane seminar Kariibi piirkonna ja Kesk-Ameerika osalisriikidele;
-
OPCW tehnilise sekretariaadi inspektorite ja ekspertide koolitusalase suutlikkuse suurendamine;
-
teabehaldussüsteemide moderniseerimine OPCW kontrolliosakonna jaoks;
-
täitevnõukogu esindajate ja arengujärgus majandusega osalisriikide vaatlejate visiidid keemiarelvade hävitamise rajatistesse;
-
Süüria missiooni kogemuste rakendamine.
II projekt. Rahvusvaheline koostöö
Tegevused:
-
analüütiliste oskuste arendamise kursus;
-
teavitustegevus tööstuses;
-
kemikaaliohutuse ja julgeoleku korraldamise seminarid.
III projekt. Teadus ja tehnoloogia
Tegevused:
-
kemikaaliinformaatika rahvusvahelise koostöö hõlbustamiseks;
-
teaduse ja tehnoloogia arengute hindamine;
-
keemia mitmesugune kasutus: tehnoloogiaarengute julgeolekuaspektide mõistmine;
-
OPCW teadusliku nõuandekogu („teaduslik nõuandekogu”) ajutiste töörühmade toetamine;
-
standardiseeritud analüütiliste meetodite väljatöötamine bioloogiliste toksiinide analüüsiks.
IV projekt. Osalisriikide valmisolek kemikaale hõlmavate rünnakute ärahoidmiseks ja neile reageerimiseks
Tegevused:
-
abi ja kaitse alane piirkondlik koolitus - Kesk-Aasia;
-
piirkondlik abi andmise koordineerimise õppus;
-
piirkondlikud abi ja kaitse seminarid;
-
kirjalikud siseharjutused.
V projekt. Ülemaailmne kohaldamine ja teavitustegevus
-
õppe- ja teavitusvahendite ja -materjalide tõlkimine ja levitamine;
-
OPCW näituse korraldamine;
-
noorte teavitamine;
-
mitteühinenud riikide CWCga ühinemise hõlbustamine kogu maailmas;
-
valitsusväliste organisatsioonide OPCW tegevuses osalemise toetamine;
-
video-dokumentaalseeria „Fires” arendamise ja edendamise toetamine.
VI projekt. Aafrika programm
-
piirkondlik riiklikest asutusest sidusrühmade foorum;
-
piirkondlik koolituskursus osalisriikide tolliasutustele CWC ülevõtmise korra tehniliste aspektide kohta;
-
CWCd käsitlevate akadeemiliste ja teavitusmaterjalide koostamine;
-
tõhusa rakendamise sünergiad ja partnerlus;
-
analüütiliste oskuste arendamise kursused;
-
teavitustegevus tööstuses;
-
kemikaaliohutus ja julgeoleku korraldamine.
Liidu toetatud eespool mainitud OPCW tegevuste üksikasjalik kirjeldus on esitatud lisas.
Artikkel 2
1. Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja”).
2. Artikli 1 lõikes 2 nimetatud projektide tehnilist rakendamist teostab OPCW tehniline sekretariaat („tehniline sekretariaat”). Tehniline sekretariaat täidab oma ülesandeid kõrge esindaja vastutusel ja kontrolli all. Sel eesmärgil sõlmib kõrge esindaja tehnilise sekretariaadiga vajalikud kokkulepped.
Artikkel 3
1. Lähtesumma artikli 1 lõikes 2 osutatud projektide rakendamiseks on 2 528 069 eurot.
2. Kulutusi, mida rahastatakse lõikes 1 sätestatud summast, hallatakse vastavalt Euroopa Liidu üldeelarve suhtes kohaldatavatele menetlustele ja eeskirjadele.
3. Järelevalvet lõikes 1 osutatud summa nõuetekohase haldamise üle teostab komisjon. Sellel eesmärgil sõlmib komisjon tehnilise sekretariaadiga rahastamislepingu. Rahastamislepingus sätestatakse, et tehniline sekretariaat tagab liidu abi nähtavuse, mis vastab selle suurusele, ja määrab kindlaks meetmed sünergiate arendamise hõlbustamiseks ja tegevuste kattumise vältimiseks.
4. Komisjon püüab sõlmida lõikes 3 nimetatud lepingu niipea kui võimalik pärast 17. veebruari 2015. Ta teavitab nõukogu kõigist raskustest selles protsessis ning teatab lepingu sõlmimise kuupäeva.
Artikkel 4
Kõrge esindaja annab nõukogule käesoleva otsuse rakendamise kohta aru, lähtudes tehnilise sekretariaadi koostatud korrapärastest aruannetest. Nimetatud aruannete põhjal viib nõukogu läbi hindamise. Komisjon annab teavet artikli 1 lõikes 2 nimetatud projektide finantsaspektide kohta.
Artikkel 5
1. Käesolev otsus jõustub selle vastuvõtmise päeval.
2. Otsus kaotab kehtivuse 36 kuu möödumisel artikli 3 lõikes 3 nimetatud rahastamislepingu sõlmimisest. Otsus kaotab kehtivuse kuue kuu möödumisel selle jõustumisest, kui nimetatud rahastamislepingut ei ole selle aja jooksul sõlmitud.
Brüssel, 17. veebruar 2015

Labels: 13
15
5